Laima

**Laima** () — латвійскі вытворца кандытарскай прадукцыі, заснаваны ў 1870 року. Штаб-кватэра знаходзіцца ў Рызе.

## Мінуўшчына
У 1870 року ліфляндзкі прадпрымальнік Тэадор Рыгерт заснаваў у Рызе першую ў Латвіі кандытарскую фабрыку, адкуль адлічваецца дата заснаваньня «Лаймы». У XIX стагодзьдзі прадпрыемства Рыгерта стала адной з найбуйнейшых кандытарскіх кампаніяў Балтыйскіх губэрняў Расейскай імпэрыі, прадукцыя якой пастаўлялася па ўсёй Расеі.

Пасьля здабыцьця незалежнасьці Латвіяй кампанія здолела ўтрымаць свае пазыцыі, нягледзячы на страту расейскага рынку. У 1925 року пасьля аб’яднаньня з вытворчасьцю братоў Эліяху і Леаніда Хромчанкаў кампанія займела сваю цяперашнюю назву ў гонар латыскай багіні року Лаймы. Прадпрыемства хутка разьвівалася ў да 1930 року налічвала ўжо 500 супрацоўнікаў. У 1933 року браты Хромчанкі прадалі сваю дзелю ў кампаніі ды зьехалі ў Палестыну, дзе заклалі шакалядную фабрыку «Эліт».

Да 1938 року прадукцыя фабрыкі «Лайма» экспартавалася ва ўсе эўрапейскія дзяржавы. На вуліцы Міера быў збудаваны новы корпус. Да канца 1930-х у незалежнай Латвіі «Лайма» прыносіла ад 4 да 5 мільёнаў латаў прыбытку штогод, а на прадпрыемстве працавалі болей за 1000 чалавек. Агульны аб’ём экспарту прадукцыі «Лаймы» ў 1939 року склаў больш за 500 тонаў.

Пасьля Другой сусьветнай вайны аднаўляць вытворчасьць давялося «з нуля», бо ўсё абсталяваньне было вывезенае ў Нямеччыну. Савецкі ўрад нацыяналізаваў прадпрыемства. Кандытарская фабрыка «Лайма» засталася асноўным кандытарскім прадпрыемствам у Латвіі і пашырыла асартымэнт прадукцыі. Толькі карамэлі выпускалася па 40—45 тонаў штодня. Ужо да 1960-х рокаў прадукцыя фабрыкі стала асацыявацца з адным з абавязковых сувэніраў, якія варта было прывезьці з Латвійскай ССР нароўні з шпротамі і .

У пачатку 1960-х фабрыка больш пачала спэцыялізавацца на вытворчасьці ірысу, цукерак, шакаляду і шакалядных вырабаў. Дзякуючы ўсталяваньню новых машынаў аб’ём прадукцыі вырас у 5,6 разу. Да 1987 року фабрыка мела 96 розных відаў кандытарскіх вырабаў, 36 зь якіх былі распрацаваныя самімі майстрамі «Лаймы».

Пасьля аднаўленьня незалежнасьці Латвіі прадпрыемства было прыватызаванае, а ў 1998 року аб’ядналася з ААТ «Uzvara» (). У 2000 року адбылося аб’яднаньне з адной з найбуйнейшых кандытарскіх фабрыкаў «Staburadze», дзякуючы чаму павялічыўся аб’ём экспарту.

26 жніўня 2014 року «Лайму» набыла нарвэская кампанія «Orkla».

 «Лайма» выпускала каля 200 розных найменьняў тавараў. Прадукцыя экспартавалася ў 27 краінаў сьвету.

## Прэміі і ўзнагароды
У міжваенны пэрыяд «Лайма» ўзяла ўдзел у некалькіх сусьветных рамесна-прамысловых выставах у Парыжы і Лёндане; тады фабрыка атрымала Гран-пры. Адзін з найвышэйшых прызоў на выставе ў Парыжы атрымала і навінка фабрычнай шакаляднай вытворчасьці 1937 року — шакалядныя цукеркі «Сэрэнада», — якая й дагэтуль застаецца ў лінейцы прадукцыі.

У 1966 року «Лайма» ўзнагароджаная ордэнам Працоўнага Чырвонага Сьцяга СССР. На міжнародных выставах у Нью-Ёрку, Ляйпцыгу, Вене, Брусэлі й на тэрыторыі Чэхаславаччыны атрымлівала залатыя і срэбныя ўзнагароды.

## Крыніцы

## Вонкавыя спасылкі

* Афіцыйная бачына 
* Прадукцыя «Лаймы» 

Катэгорыя:Таварныя знакі ласункаў
Катэгорыя:Рыскія кампаніі
Катэгорыя:Латвійскія гандлёвыя маркі
Катэгорыя:Вытворчыя кампаніі Латвіі
Катэгорыя:Кампаніі, заснаваныя ў 1870 годзе
Катэгорыя:Шакалядныя кампаніі
Катэгорыя:Кампаніі, нацыяналізаваныя СССР